Na temelju članka 12. i 13. Zakona o zaštiti od požara („Narodne Novine“ broj 92/10), Programa sktivnosti u provedbi posebnih mjera zaštite od požara od interesa za Republiku Hrvatsku u 2020.godini („Narodne Novine“ broj 3/20), te članka 32. Statuta Općine Kloštar Podravski („ Službeni glasnik Koprivničko - križevačke županije“ broj 6/13. i 3/18), Općinsko vijeće Općine Kloštar Podrvski na 27. sjednici održanoj dana 16. ožujka 2020.god. donijelo je

**PLAN OPERATIVNE PROVEDBE**

**PROGRAMA AKTIVNOSTI U PROVEDBI POSEBNIH MJERA ZAŠTITE OD POŽARA OD INTERESA ZA OPĆINU KLOŠTAR PODRAVSKI U 2020. GODINI**

# I. UVOD

Plan operativne provedbe Programa aktivnosti u provedbi posebnih mjera zaštite od požara od interesa za Općinu Kloštar Podravski (u daljnjem tekstu: Program aktivnosti) temeljni je izvršni dokument koordinacije i provedbe godišnjih aktivnosti tijelima državne uprave, javnih ustanova, jedinica lokalne i područne (regionalne) samouprave, udruga građana te drugih organizacija i tijela uključenih u provedbu mjera zaštite od požara.

Program aktivnosti izrađen je na temelju Programa aktivnosti u provedbi posebnih mjera zaštite od požara od interesa za Republiku Hrvatsku u 2020. godini.

Program aktivnosti dopunjen je i prijedlozima kratkoročnih mjera temeljenih na zaključcima održane završne analize požarne sezone 2019. godine u Republici Hrvatskoj.

Vatrogasna zajednica Općine Kloštar Podravski (zapovjednik), nadležna je za izvršenje, koordiniranje, praćenje, usklađivanje i usmjeravanje svih aktivnosti vezanih uz provedbu ovoga Programa.

Operativne vatrogasne postrojbe i snage koje izravno djeluju na požarima, na području Općine Kloštar Podravski su:

* Vatrogasna zajednica Općine Kloštar Podravski
* Dobrovoljna vatrogasna društva koja djeluju na području Općine Kloštar Podravski
* DVD Kloštar Podravski,
* DVD Kozarevac,
* DVD Prugovac,
* Javna vatrogasna postrojba Grada Đurđevca (**Javna vatrogasna postrojba Đurđevac** je javna ustanova u vlasništvu Grada Đurđevca i općina Virje, Kloštar Podravski, Kalinovac, Molve, Ferdinandovac, Podravske Sesvete i Novo Virje, koja u okviru vatrogasne djelatnosti skrbi o potrebama i interesima građana na svom području za organiziranjem i djelovanjem učinkovite vatrogasne službe.)

Vatrogasna zajednice Općine Kloštar Podravski (zapovjednik), posebno će skrbiti o provedbi Projekata dodatne zaštite, organizirati i pružati izravnu pomoć ugroženim lokacijama, sukladno donesenoj procjeni ugroženosti i Operativnom planu zaštite od požara.

Realizacija Programa aktivnosti provodi se kontinuirano tijekom cijele godine koristeći osigurana financijska sredstva iz proračuna Općine Kloštar Podravski, sredstva nadležnih javnih ustanova, vatrogasnih organizacija, ostalih udruga građana te drugih organizacija i tijela, a koja su osigurana za njihove redovne djelatnosti.

I.a. SVRHA I CILJ PROGRAMA AKTIVNOSTI

Program aktivnosti je izvršni dokument za učinkovito preventivno i operativno (kurativno) djelovanje u cilju smanjenja broja požara raslinja na otvorenom prostoru, smanjenja štete i broja ljudskih žrtava, opožarenih površina, zaštite kritične infrastrukture, povećanja sigurnosti stanovništva, turista i zaštite njihove imovine.

Cilj će se postići odgovarajućim poduzimanjem širokog raspona preventivnih mjera (šumarskih, agronomskih, organizacijskih, promidžbenih, inspekcijskih) za sprječavanje nastanka požara (a time i smanjiti broj požara) i razvojem odgovarajućih elemenata (u ljudstvu, tehnici i opremi) operativnih snaga za gašenje požara. Zajedničkim djelovanjem i provedbom preventivnih i operativnih mjera u konačnici će se utjecati na smanjenje broja požara te spriječiti i umanjiti narušavanje biološke i krajobrazne raznolikosti i podržati trajno održivi razvoj ekosustava.

Program aktivnosti sadrži kratkoročne mjere, a njihovo ostvarivanje bit će sustavno i kontinuirano praćeno. Temeljem praćenja ostvarenja, odnosno evaluacije Programa aktivnosti, predlagat će se njegove izmjene i dopune.

Program aktivnosti podijeljen je na sljedeće cjeline:

I. Uvod

II. Opis osnovnih uvodnih i završnih aktivnosti u provedbi Programa aktivnosti

III. Opće i normativne pretpostavke u zaštiti od požara

IV. Planske, preventivne, operativne i nadzorne aktivnosti subjekata Programa aktivnosti u pripremi požarne sezone u svrhu smanjenja opasnosti od nastanka i širenja požara

V. Razvoj i uvođenje novih sustava, tehnika i tehnologija u zaštiti od požara i vatrogastvu

VI. Planske i operativne aktivnosti utvrđene Državnim planom angažiranja vatrogasnih i ostalih operativnih snaga koje sudjeluju u gašenju požara

VII. Financiranje provedbe aktivnosti iz Programa aktivnosti.

# II. OPIS OSNOVNIH UVODNIH I ZAVRŠNIH AKTIVNOSTI U PROVEDBI PROGRAMA AKTIVNOSTI

Svi subjekti Programa aktivnosti obvezni su provoditi svoje zadaće kontinuirano tijekom cijele godine na području svoje nadležnosti i time dužni dati svoj doprinos u provedbi preventivnih i operativnih (kurativnih) mjera zaštite od požara.

Svi subjekti provedbe zadataka obvezni su dostaviti Hrvatskoj vatrogasnoj zajednici – glavnom vatrogasnom zapovjedniku Republike Hrvatske, a neposredni izvršitelji zadataka i teritorijalno nadležnom županijskom stožeru civilne zaštite, ime i prezime, funkciju, broj telefona i ostale potrebne podatke kontakt osoba za koordinaciju i praćenje provođenja mjera i aktivnosti, odmah po objavi Programa aktivnosti u provedbi posebnim mjera zaštite od požara od interesa za Republiku Hrvatsku u 2020. godini u „Narodnim Novinama“.

Svi izvršitelji zadataka iz ovoga Programa aktivnosti dužni su izvješća o provedbi svojih pripremnih i drugih aktivnosti dostaviti Hrvatskoj vatrogasnoj zajednici – glavnom vatrogasnom zapovjedniku Republike Hrvatske, a jedinice lokalne i područne samouprave i teritorijalno nadležnoj vatrogasnoj zajednici županije – županijskom zapovjedniku i područnom uredu civilne zaštite najkasnije do 10. lipnja 2020. godine.

Svi izvršitelji i sudionici u provedbi zadataka obvezni su izvješća o svim obavljenim aktivnostima iz ovoga Programa aktivnosti, s financijskim izvješćem o utrošenim vlastitim sredstvima i sredstvima korištenim iz državnog proračuna Republike Hrvatske kao i planiranim financijskim sredstvima za 2021. godinu, dostaviti Hrvatskoj vatrogasnoj zajednici – glavnom vatrogasnom zapovjedniku Republike Hrvatske, a jedinice lokalne i područne samouprave i teritorijalno nadležnoj vatrogasnoj zajednici županije – županijskom zapovjedniku i područnom uredu civilne zaštite najkasnije do 15. siječnja 2021. godine.

# III. OPĆE I NORMATIVNE PRETPOSTAVKE U ZAŠTITI OD POŽARA

Općina Kloštar Podravski, obavezana je temeljem iskustva iz protekle požarne sezone izvršiti usklađivanje svih podataka i odrednica iz važećih planova zaštite od požara.

Općina Kloštar Podravski obavezna je organizirati sjednice Stožera civilne zaštite i vatrogasnog zapovjedništva, tematski vezano uz pripremu požarne sezone u 2020. godini na kojima je potrebno:

* razmotriti stanje zaštite od požara na području Općine Kloštar Podravski i usvojiti Plan rada za ovogodišnju požarnu sezonu,
* razmotriti, razraditi i usvojiti projekciju korištenja Financijskim planom osiguranih sredstava za provođenje zadataka tijekom požarne sezone,
* predložiti usvajanje Plana operativne provedbe Programa aktivnosti na području Općine Kloštar Podravski
* predložiti usvajanje Plana aktivnog uključenja svih subjekata zaštite od požara na području Općine Kloštar Podravski, vodeći računa o uskladbi s Planom angažiranja vatrogasnih snaga na području Koprivničko - križevačke županije,
* predložiti potrebne radnje i odrediti pogodne lokalitete i prostore radi uspostave odgovarajućih zapovjednih mjesta za koordinaciju gašenja požara, sukladno odredbama Plana intervencija kod velikih požara otvorenog prostora na teritoriju Republike Hrvatske (“Narodne Novine” broj 25/01), a izvješće o istove dostaviti Vatrogasnoj zajednici Općine Kloštar Podravski,
* razmotriti i po potrebi dodatno razraditi provođenje postupanja za uključivanje osoba s posebnim ovlastima kod izvanrednih događaja, a radi poduzimanja mjera i radnji iz svoje nadležnosti i Stožera civilne zaštite u slučaju kada je zbog razmjera opasnosti od požara na otvorenom prostoru potrebno proglasiti veliku nesreću ili katastrofu sukladno odredbama Pravilnika o sastavu stožera, načinu rada te uvjetima za imenovanje načelnika, zamjenika načelnika i članova stožera civilne zaštite (“Narodne novine”, broj 126/19)
* izvješća (zapisnici) i radni materijali sa svakog održanog Stožera civilne zaštite Općine Kloštar Podravski obavezno se dostavljaju nadležnoj vatrogasnoj zajednici Koprivničko - križevačke županije – županijskom vatrogasnom zapovjedniku i Službi civilne zaštite Koprivnica.

|  |  |
| --- | --- |
| Izvršitelji zadatka: | Načelnik Općine Kloštar Podravski |
| Sudionici: | Vatrogasna zajednica Općine Kloštar PodravskiVatrogasna zajednica Koprivničko - križevačke županijeSlužba civilne zaštite Koprivnica |
| Rok: | 16. ožujka 2020. godine |

Općina Kloštar Podravski sukladno članku 20., stavcima 1., 2. i 3 Pravilnika o zaštiti šuma od požara (“Narodne Novine” broj 33/14), mora planirati i provoditi propisane preventivno – uzgojne radove u cilju smanjenja opasnosti od nastanka i brzog širenja šumskih požara i ranog otkrivanja i dojave šumskog požara te pravovremenog djelovanja u gašenju šumskog požara.

Godišnji plan ili Plan zaštite od požara Općina Kloštar Podravski dužna je dostaviti Vatrogasnoj zajednici Koprivničko - križevačke županije (zapovjedniku), a informaciju o provedenome dostaviti u MUP – Ravnateljstvo civilne zaštite – Područni ured civilne zaštite Varaždin te Državnom inspektoratu iz nadležnosti šumarske i lovne inspekcije.

Općina Kloštar Podravski dužna je sukladno članku 19. Zakona o šumama (“Narodne Novine” broj 68/18, 115/18, 98/19), oporažene šumske površine čiji je vlasnik, sanirati u roku od 2 godine, ako taj rok nije utvrđen šumskogospodarskim planom.

Općinsko vijeće Općine Kloštar Podravski, sukladno članku 12. Zakona o poljoprivrednom zemljištu („Narodne Novine“ broj 20/18, 115/18, 98/19), obavezno je propisati mjere za uređivanje i održavanje poljoprivrednih rudina i provesti ih u dijelu koji se odnosi na zaštitu od požara. Izvješće o provedenim propisanim mjerama Općinsko vijeće Općine Kloštar Podravski dostavlja Vatrogasnoj zajednici Koprivničko - križevačke županije i Službi civilne zaštite Koprivnica.

Općina Kloštar Podravski sustavno će pratiti i nadzirati stanje odlagališta otpada na svom području i trajno poduzimati mjere za sanaciju nekontroliranih „divljih“ odlagališta. Posebna pozornost usmjerit će se na provedbu mjera uređenja lokacija odlagališta otpada određenih posebnim propisima, odnosno trajno poduzimanje odgovarajućih mjera u smislu uređenja, osiguravanja, čuvanja ili zabrane korištenja odlagališta i ostale mjere za sanaciju nekontroliranih „divljih“ odlagališta.

Općina Kloštar Podravski obavezna je održavati međusobne stalne kontakte s nadležnim komunalnim poduzećem, stručnim službama Koprivničko - križevačke županije te drugim tijelima, provoditi međusobno informiranje o utvrđenim činjenicama te zatražiti potrebna postupanja posebno u segmentu prometa (pojačana kontrola parkiranih vozila zbog osiguranja nesmetanog pristupa hidrantima, kontrola označenih vatrogasnih pristupa i osiguravanje pristupa vatrogasnih vozila, vatrogasnih postrojbi, itd.)

Općina Kloštar Podravski kroz sva će lokalna javna glasila (novine, radio postaje, televizija, društvene mreže, Internet), informirati javnost raznim upozorenjima i obavijestima i zajedno s nadležnim Inspektoratom MUP – Ravnateljstvo civilne zaštite – Sektor za inspekcijske poslove Varaždin, dogovoriti prioritete, razraditi planove, dogovoriti radnje i postupanja sukladno stanju na terenu i stupnju opasnosti od nastanka i širenja požara.

U cilju primjene Zakona o šumama („Narodne Novine“ broj 68/18, 115/18, 98/19), Zakona o poljoprivrednom zemljištu („Narodne Novine“ broj 20/18, 115/18), Zakona o komunalnom gospodarstvu („Narodne Novine“ broj 68/18, 110/18), te Zakona o zaštiti od požara („Narodne Novine“ broj 92/10), Općina Kloštar Podravski po pitanju zaštite od požara, odnosno održavanja poljoprivrednih rudina i reguliranja jedinstvenog pristupanja mjerama zaštite od požara, do početka glavnog napora požarne opasnosti 1. lipnja provesti će međuresorsnu koordinaciju svih nadležnih ministarstava i predstavnika Općine Kloštar Podravski te do kraja 2020. godine propisati postupovnik za usuglašavanje, donošenje i nadzor ovih mjera, a posebno za upozoravanje stanovništva s istima.

|  |  |
| --- | --- |
| Izvršiteljizadatka: | Načelnik Općine Kloštar Podravski |
| Sudionici: | Vatrogasne zajednice županija – županijski zapovjednikVatrogasna zajednica Opčine Kloštar PodravskiSlužba civilne zaštite KoprivnicaDržavnom inspektoratu iz nadležnosti šumarske i lovne inspekcijeKomunalno poduzeće, stručne službe Koprivničko - križevačke županije i druga tijelaNadležna Ministarstva |
| Rok provedbe: | 16. ožujka 2020. godine |

Općina Kloštar Podravski dužna je izraditi Plan motrenja, čuvanja i ophodnje te provoditi propisane mjere zaštite od požara na ugroženim prostorima, građevinama i prostorima uz pružne i cestovne pravce za područje svoje odgovornosti. Osobitu pozornost Općina Kloštar Podravski dužna je usmjeriti na održavanje pristupnih putova za interventna vozila prema kritičnoj infrastrukturi (prugama, autocestama, elektroenergetskim postrojenjima, crpilištima vode, šumama, plinovodima, naftovodima, dalekovodima i sl.).

Općina Kloštar Podravski obavezna je Plan motriteljsko – dojavne službe dostaviti Koprivničko - križevačkoj županiji i vatrogasnoj zajednici Koprivničko - križevačke županije (županijskom zapovjedniku), koji će objediniti i uskladiti sve navedene planove s područja Koprivničko - križevačke županije.

Općina Kloštar Podravski osigurava sredstva za izradu Planova motriteljsko – dojavne službe za prostore u svom vlasništvu, odnosno vlasništvu fizičkih osoba.

Izrađeni plan s prikazom pristupnih putova za interventna vozila, planove motrenja, čuvanja i ophodnje kao i sve ostale propisane mjere Općina Kloštar Podravski obavezna je dostavit vatrogasnoj zajednici Koprivničko - križevačke županije (županijskom zapovjedniku) i Službi civilne zaštite.

|  |  |
| --- | --- |
| Izvršitelji zadatka: | Načelnik Općine Kloštar Podravski |
| Sudionici: | Vatrogasna zajednica Koprivničko - križevačke županije – županijski zapovjednikSlužba civilne zaštiteKoprivničko - križevačka županija |
| Rok provedbe za jedinice lokalne samouprave: | 30. travnja 2020. godine |

Općina Kloštar Podravski obavezna je u općinskom Proračunu predvidjeti financijska sredstva za održavanje vatrogasne tehnike i opreme te prije početka glavnog napora požarne opasnosti izvršiti pripreme i sanacije, odnosno otklanjanje nedostataka na vozilima, opremi i tehnici, prvenstveno na temelju raščlambe zapisnički utvrđenih oštećenja i/ili kvarova tijekom prethodne požarne sezone, kao i planirati financijska sredstva za isu namjenu u sljedećoj godini. Planirana sredstva doznačuju se nadležnoj vatrogasnoj postrojbi.

|  |  |
| --- | --- |
| Izvršitelji zadatka: | Načelnik Općine Kloštar Podravski |
| Sudionici: | Vatrogasna zajednica Općine Kloštar Podravski |
| Rok: | 15. travnja 2020. godine |

# IV. PLANSKE, PREVENTIVNE, OPERATIVNE I NADZORNE AKTIVNOSTI SUBJEKATA PROGRAMA AKTIVNOSTI U PRIPREMI POŽARNE SEZONE U SVRHU SMANJENJA OPASNOSTI OD NASTANKA I ŠIRENJA POŽARA

Općina Kloštar Podravski, u čijem vlasništvu se nalaze šume i šumska zemljišta u vlasništvu šumoposjednika, dužna je motriteljsko – dojavnu službu uspostaviti u razdoblju ljetne požarne sezone koja traje od 1. lipnja do 30. rujna tekuće godine, a u vrijeme vrlo velike opasnosti od nastanka požara u šumama razvrstanim u I. stupnja opasnosti od požara , obavezno je planirati i organizirati motriteljsko – dojavnu službu danonoćno (0 – 24 sata).

Općina Kloštar Podravski, u čijem vlasništvu se nalaze šume i šumska zemljišta u vlasništvu šumoposjednika, obavezna je Hrvatskoj vatrogasnoj zajednici (glavni vatrogasni zapovjednik Republike Hrvatske), dostaviti sve potrebne parametre za korištenje već postavljenih protupožarnih nadzornih sustava (senzori – kamere/detektori i sl.).

|  |  |
| --- | --- |
| Izvršitelj zadatka: | Načelnik Općine Kloštar Podravski |
| Sudionici: | Vatrogasna zajednica Koprivničko - križevačke županije – županijski zapovjednik |
| Rok dostave podataka: | 16. ožujka 2020. godine |

Hrvatske šume d.o.o., jedinice lokalne i područne (regionalne) samouprave, Ministarstvo poljoprivrede, Vatrogasne zajednice županija – županijski zapovjednici te Ministarstvo obrane zajednički će planski definirati trajne preventivne aktivnosti u smislu izgradnje protupožarnih prosjeka s elementima šumske ceste, a u skladu sa Zakonom o šumama i šumskogospodarskim planovima.

Općina Kloštar Podravski utvrditi će načine i uvjete korištenja raspoložive teške (građevinske) mehanizacije za eventualnu žurnu izradu presjeka i probijanja protupožarnih putova radi zaustavljanja širenja šumskog požara. Uz navedeno, Općina Kloštar Podravski planirat će načine i postupke brzog premještanja navedene mehanizacije.

|  |  |
| --- | --- |
| Izvršitelji zadatka: | Načelnik Općine |
| Sudionici: | Hrvatske šume d.o.o.Vatrogasna zajednica Koprivničko - križevačke županijeVatrogasna zajednica Općine Kloštar PodravskiNadležna Ministarstva |
| Rok: | 30. travnja 2020. godine |

# V. RAZVOJ I UVOĐENJE NOVIH SUSTAVA, TEHNIKA I TEHNOLOGIJA U ZAŠTITI OD POŽARA I VATROGASTVU

Općina Kloštar Podravski će poticati, razvijati i kontinuirano uvoditi nove metode, tehnike i tehnologije u zaštiti od požara, njihovoj prevenciji i pravodobnom lociranju.

Za područje Općine Kloštar Podravski jasno će se definirati svojstva i karakteristike vatrogasne tehnike i opreme za gašenje požara raslinja, tehničke formacije koje se za iste angažiraju i donijeti odgovarajuće standarde te iste uvrstiti u standardne operativne postupovnike.

# VI. PLANSKE I OPERATIVNE AKTIVNOSTI UTVRĐENE DRŽAVNIM PLANOM ANGAŽIRANJA VATROGASNIH I OSTALIH OPERATIVNIH SNAGA KOJE DJELUJU U GAŠENJU POŽARA

Hrvatska vatrogasna zajednica – glavni vatrogasni zapovjednik Republike Hrvatske u suradnji s jedinicama lokalne i područne (regionalne) samouprave na području Republike Hrvatske i vatrogasnim zajednicama županija – županijskim zapovjednicima, slijedom raščlambe troškova i učinaka (2 E) tijekom prethodnih pet godina planirat će opremanje, osposobljavanje i sezonsko (dodatno) zapošljavanje vatrogasaca u domicilnim vatrogasnim postrojbama radi dodatnog popunjavanja vatrogasnih postrojbi za vrijeme pojačane opasnosti od požara. Dio tako zaposlenih vatrogasca (u daljnjem tekstu: sezonski vatrogasci) isplanirati za djelovanje u okviru državnih sezonskih interventnih vatrogasnih postrojbi.

U suradnji s vatrogasnim zajednicama županija – županijskim zapovjednicima i jedinicama lokalne i područne (regionalne) samouprave razmotrit će se mogućnost financiranja dislokacija dopunskih vatrogasnih snaga na način da troškove smještaja i prehrane vatrogasnih snaga u Sezonskim interventnim vatrogasnim postrojbama osiguravaju primatelji dislokacija, odnosno jedinice lokalne i područne (regionalne) samouprave. Dislokacije vatrogasnih snaga u sjedištima Državne vatrogasne intervencijske postrojbe – intervencijske vatrogasne postrojbe financiraju se iz državnog proračuna Republike Hrvatske.

# VII. FINANCIRANJE PROVEDBE AKTIVNOSTI IZ PROGRAMA AKTIVNOSTI

Aktivnosti Općine Kloštar Podravski u provedbi posebnih mjera zaštite od požara odvijati će se u okviru redovnog poslovanja Općine i financirati iz redovne djelatnosti, općinskog Proračuna.

Općina Kloštar Podravski snosi svoje cjelokupne financijske troškove priprema (obuke, edukacije, vježbi, održavanja tehničkih sredstava i nabave sredstava za gašenje), izrade projekata, studije, planova i procjena kao i angažiranja svojih snaga i resursa u provedbi posebnih mjera zaštite od požara od interesa za Općinu Kloštar Podravski.

Općina Kloštar Podravski može uključiti druga tijela i druge sudionike za koje zaključi da će doprinijeti uspješnoj provedbi, ali bez financijskog terećenja.

U slučaju izvanredne opasnosti od širenja velikog požara, nabava roba, usluga i javnih radova radi žurnih dodatnih potreba provodit će se sukladno članku 131. stavku 1. točki 3. Zakona o javnoj nabavi („Narodne Novine“, broj 120/16).

Općina Kloštar Podravski u provedbi aktivnosti iz Programa aktivnosti dužna je izvršiti raščlambu provedbe Programa aktivnosti, uključujući raščlambu vlastitih financijskih izdataka.

Općina Kloštar Podravski je iz ovog Programa aktivnosti, a na temelju raščlambe požarne sezone dužna, ako se ukaže potreba za time, u svojim financijskim planovima osigurati dostatna financijska sredstva za provedbu zadaća u protupožarnoj sezoni za 2021.godinu.

OPĆINSKO VIJEĆE

OPĆINE KLOŠTAR PODRAVSKI

KLASA: 214-01/20-01/02

URBROJ: 137/16-20-01

Kloštar Podravski, 16. ožujka 2020.

 PREDSJEDNIK:

 Antun Karas